**Bevezetés**

A tengerentúli társulási határozat[[1]](#footnote-1) meghatározza a tengerentúli országok és területek[[2]](#footnote-2) (TOT-ok), a velük kapcsolatban álló tagállamok és az Európai Unió közötti kapcsolatok jogi keretét. Az Európai Unió működéséről szóló szerződés (a továbbiakban: EUMSZ)[[3]](#footnote-3) szerint a tengerentúli társulási határozat célja a TOT-ok fenntartható fejlődésének támogatása és az Unió értékeinek szélesebb körű, globális előmozdítása.

Az Unió főként az Európai Fejlesztési Alap (a továbbiakban: EFA) keretében nyújt pénzügyi támogatást a TOT-oknak. Erre a célra a 2014–2020 közötti programozási időszakra vonatkozó 11. EFA keretében 364,5 millió EUR-t irányoztak elő.[[4]](#footnote-4)

A tengerentúli társulási határozat 91. cikkének megfelelően ez a jelentés a 2019. év folyamán a 11. EFA keretében a TOT-oknak nyújtott támogatás végrehajtása terén elért eredményekről nyújt áttekintést.

**A 11. EFA TOT-ok számára elkülönített pénzügyi erőforrásai**

A 11. EFA TOT-ok számára elkülönített forrásainak felosztása a 2014–2020 közötti időszakra vonatkozóan a tengerentúli társulási határozat 2. melléklete alapján a következő:

* 229,5 millió EUR területi (bilaterális) allokációkra;
* 100 millió EUR regionális és „minden TOT-ra kiterjedő” együttműködésre;
* 21,5 millió EUR humanitárius és sürgősségi segélyek finanszírozására;
* 5 millió EUR a TOT beruházási eszközhöz kapcsolódó kamattámogatások és technikai segítségnyújtás finanszírozására;
* 8,5 millió EUR tanulmányokra és technikai segítségnyújtásra.

A határozatban megállapított kritériumok alapján **tizenhat TOT jogosult területi allokációra a 11. EFA keretében**. Meg kell jegyezni, hogy az ún. „Grönland-határozat”[[5]](#footnote-5) alapján Grönland finanszírozása közvetlenül az Unió általános költségvetéséből történik.

**A három regionális program** célja az azonos régióba tartozó, hasonló kihívásokkal szembenéző és prioritásokkal rendelkező TOT-ok közötti együttműködés elősegítése. A regionális allokáció keretében finanszírozott tevékenységek az említett kihívások kezelését célzó átfogó regionális programok és projektek kidolgozását és megvalósítását támogatják. A Bizottság ösztönzi a szomszédos afrikai, karibi és csendes-óceáni (AKCS-) államokkal és/vagy harmadik országokkal, valamint az EU legkülső régióival folytatott együttműködés révén kialakított, más finanszírozási forrásokkal – többek között az Unió más pénzügyi eszközeivel – létrejött partnerségeket.

A területi és a regionális programokon kívül **a tematikus program** – mely a 11. EFA egyetlen, minden TOT-ra kiterjedő programja – is elő fogja segíteni a TOT-ok közötti együttműködést.

**A 11. EFA TOT-ok számára elkülönített részére vonatkozó programozási folyamat**

A tengerentúli társulási határozat negyedik része a **TOT-okra szabott programozási folyamatot** hoz létre. Az AKCS-államokkal ellentétben a programozás nem nemzeti indikatív programokon alapul, hanem egy egylépcsős folyamat – a programozási dokumentum kidolgozása – alapján történik, amely két elemet foglal magában: a) az EU válaszadási stratégiáját (A. rész) és b) a cselekvési dokumentumot (B. rész). Az egyes TOT-okra vonatkozó programozási dokumentum elfogadása egyetlen hivatalos bizottsági határozattal történik, amely a stratégiai iránymutatásokra és a részletes programtervre egyaránt kitér.

A **költségvetés-támogatás** a TOT-oknak (jelenleg az EFA-ból részesülő 16 TOT közül tizenháromnak) nyújtott területi allokációk preferált végrehajtási módja. Ez pozitív eltolódást jelent a számos TOT-ban korábban alkalmazott projekttámogatástól. A költségvetés-támogatás valóban hatékony módszert nyújt ezen átfogó, hosszú távú és strukturális kihívások kezelésére és a konstruktív szakpolitikai párbeszéd fenntartására.

**A programozási dokumentumok kidolgozása a TOT-ok elsődleges felelőssége**, ideértve a stratégiáik alapjául szolgáló prioritások meghatározását és a szükséges helyi konzultációk biztosítását is. A TOT-ok kérésére a TOT-okat a programozási folyamat során segítő technikai segítségnyújtást tettek elérhetővé, a tengerentúli társulási határozat 81. cikkének megfelelően.

**A 2019. évi helyzet**

1. **A 11. EFA területi végrehajtása**

Az összes érintett fél közös elkötelezettségének köszönhetően 2019-ben előrelépés történt a 11. EFA programozása terén a megerősített koordináció és párbeszéd révén. Aruba és Bonaire programozási dokumentumának 2019. évi elfogadásával **az EFA-allokációból részesülő 16 TOT közül 14 lezárta a programozását[[6]](#footnote-6)**. Ami a tényleges pénzügyi támogatást illeti, 2019 folyamán 40,7 millió EUR-t folyósítottak a 11. EFA keretében TOT-oknak (lásd az I. mellékletet). Curaçao (16,95 millió EUR) és Sint Maarten (7 millió EUR) esetében a programozás folyamata még nem zárult le 2019-ben, az elfogadás 2020-ban várható.

A 2019. évi végrehajtást illetően:

Karib-tengeri térség:

* Az **oktatási** ágazatban **Anguilla** költségvetés-támogatási programja az ágazat fenntartható finanszírozási tervének jóváhagyását, a nemzeti képesítési keretrendszer kialakítását és hat egyedi iskolafejlesztési terv kidolgozását támogatta (a harmadik fix részlet (2,45 millió EUR), valamint az első és a második változó részlet (0,75 + 1,05 millió EUR) folyósítása). Emellett **Aruba** 2019 februárjában elfogadta az innovatív, fenntartható fejlődéshez szükséges műszaki készségek fejlesztését célzó oktatási programra vonatkozó programozási dokumentumát (13,05 millió EUR). A **Turks- és Caicos-szigetek** folytatták a műszaki és szakoktatás és képzés munkaerőpiaci igényeknek való jobb megfelelését célzó programjuk megvalósítását.
* Haladás történt a **fenntartható növekedés** terén is, köszönhetően **Montserrat** folyamatban lévő költségvetés-támogatási programjának, amelynek keretében sor került a második fix részlet (2 millió EUR) és az első változó részlet (2 millió EUR) folyósítására. Ez a költségvetés-támogatási program előmozdítja a fejlődést olyan területeken, mint a megújuló energia és a turizmus.
* A 11. EFA programozási dokumentum elfogadását követően **elindult Bonaire** új **ifjúságpolitikai költségvetés-támogatása** (3,95 millió EUR). A támogatás hozzájárul majd a fiatalok egészségesebbé válásához, foglalkoztathatóságuk növeléséhez és életszínvonaluk javításhoz.
* A karibi TOT-okat sújtó 2017-es hurrikánt követő időszakban 2 millió EUR-t különítettek el a B-keretből a **Brit Virgin-szigetek** számára[[7]](#footnote-7) rehabilitációs segítségnyújtás céljára, a **reziliencia** növelése érdekében.

Csendes-óceáni térség:

* Ami a fenntartható **turizmust** illeti, **Francia Polinézia** haladást ért el az ágazati politikája terén, és folytatta a fenntartható turizmusra vonatkozó stratégiájának végrehajtását, ami lehetővé tette a második fix részlet folyósítását (7,4 millió EUR). **Pitcairn** szintén folytatta a stratégiai fejlesztési tervének megvalósítását a turizmus előmozdításával, és kifizették számára az első 1 millió EUR összegű fix részletet. Új hajózási szolgáltatás indult, és az utasok száma jelentősen megnőtt.
* A **foglalkoztatási ágazatban Új-Kaledónia** folytatta a képzési programokhoz való hozzáférés bővítésére, valamint a foglalkoztatási és képzési rátájának növelésére irányuló erőfeszítéseit. A 2018-ra előirányzott részleteket (második fix részlet 4 millió EUR + első változó részlet 2 millió EUR) 2019 elején folyósították. Emellett 2019 végén sor került a harmadik fix részlet (5 millió EUR) és a második változó részlet (3 millió EUR) folyósítására is.
* A **digitális fejlődés** terén **Wallis és Futuna** további előrelépést tett a digitális stratégiájának végrehajtása és a nagy sebességű széles sávú kapcsolatot biztosító Tui-Szamoa szélessávú kábelhez[[8]](#footnote-8) kapcsolódó szolgáltatások kiépítése felé.

Egyéb TOT-ok:

* A **Falkland-szigetek** részesültek **összeköttetést** célzó programból a 11. EFA keretében. 2019-ben kielégítő előrehaladás történt a nemzeti infrastruktúrára vonatkozó tervük végrehajtása és a légi járművek rehabilitációja terén. Megtörtént a második fix részlet (1 millió EUR) és az első változó részlet (0,75 millió EUR) folyósítása. **Szent Ilona** – amely szintén részesült összeköttetést célzó programból a 11. EFA keretében – 2019-ben jelentős előrehaladást ért el a digitális stratégiájának végrehajtása terén.
* Ami a **turizmust** illeti, a negyedik fix részlet (3,25 millió EUR) és a második változó részlet (3,25 millió EUR) maradéktalan folyósításával 2019-ben lezárult **Saint Pierre és Miquelon** költségvetés-támogatási programja. Látható az előrehaladás a turisztikai és a tengeri szállítási ágazatban, amelyet jól mutat a szálláshelyek befogadóképességének jelentős növekedése, valamint a Saint-Pierre, Miquelon és Új-Fundland (Kanada) közötti tengeri szolgáltatás megerősítése.

A költségvetés-támogatási programok általában és az egész év során a TOT-partnerekkel folytatott rendszeres szakpolitikai párbeszédeket eredményeztek a makrogazdasági helyzetről, az államháztartási gazdálkodásról és az ágazati politikákról.

2019-ben mozgósították a **technikai segítségnyújtást**, hogy támogassák az engedélyezésre jogosult területi és regionális tisztviselők tevékenységét a programozási folyamat során. 2019 végére a 11. EFA II. és III. technikai együttműködési eszköze keretében összesen 1 592 672,72 EUR-t folyósítottak olyan technikai segítségnyújtási szerződésekre vagy tanulmányokra, amelyek segítettek meghatározni a TOT-ok programozási, ágazati stratégiáit, vagy megállapítani a TOT-ok költségvetés-támogatásra való jogosultságát.

1. **Regionális együttműködés a 11. EFA keretében**

2019-ben jelentős előrelépés történt a 11. EFA keretébe tartozó regionális TOT-programok terén:

* A **csendes-óceáni térségben** a „PROTEGE” (*Projet régional océanien des territoires pour la gestion durable des écosystèmes*, 36 millió EUR) nevű regionális program a régió fenntartható és reziliens fejlődését támogatja a biológiai sokféleség és a megújuló természeti erőforrások védelme révén. A program a 10. EFA „INTEGRE” (*Initiative des territoires pour la gestion régionale de l’environnement*, 12 millió EUR) nevű regionális programjára épül, amely a tengerparti övezet integrált kezelését és a fenntartható fejlődésre irányuló megerősített regionális együttműködést támogatta. Az első folyósításra (6,8 millió EUR) 2018 decemberében került sor. 2019-ben felvették a csapatot és meghatározták a 4 kiemelt munkaterületet (mezőgazdaság, halászat, víz és invazív fajok), 2019 júliusában pedig megtartották az első irányítóbizottsági megbeszélést.
* A **karib-tengeri térségben** a „Resembid” („*Reziliencia, fenntartható energia és tengeri biológiai sokféleség” nevű regionális program*, 40 millió EUR) célja a környezeti szempontból fenntartható gazdasági fejlődés erősítése a rezilienciára, a fenntartható energiára és a tengeri biológiai sokféleségre való összpontosítás révén. A cél az elavult infrastruktúra korszerűsítése és energiahatékonyságának növelése, a tengeri biológiai sokféleség védelmének és az azzal való fenntartható gazdálkodásnak a javítása, valamint a szélsőséges és ismétlődő természeti eseményekkel szembeni reziliencia növelése. 2019-ben 3,62 millió EUR-t folyósítottak.
* Az **indiai-óceáni térségre** vonatkozó regionális program (*Programme Régional d’appui dans le secteur de l’observation, de la gestion et de la préservation des écosystèmes terrestres et marins*; 4 millió EUR) célja a szárazföldi és tengeri ökoszisztéma felügyeletének és megfigyelésének javítása a Francia Déli és Antarktiszi Területeken, továbbá az ökoszisztémák helyreállítása és a hatásmegelőző mechanizmusok megerősítése. 2019 júliusában hatáskör-átruházási megállapodást írtak alá az „Agence Française de Développement”-tel, majd 1,4 millió EUR-t folyósítottak.
* A **11. EFA összes TOT-ra kiterjedő tematikus programját** (17,8 millió EUR) illetően a programozási dokumentumot 2019 márciusában fogadták el. Ez a program a természeti erőforrások fenntartható hasznosítására összpontosít, a fenntartható energiát és az éghajlatváltozást – beleértve a katasztrófakockázatok csökkentését – pedig alkomponensként határozták meg. A tervek szerint 2020-ban írják alá a szerződést a kiválasztott végrehajtó ügynökséggel.

Végezetül, az EU 2019-ben **működési támogatás formájában** (550 000 EUR) támogatást nyújtott a **Tengerentúli Országok és Területek Társulásának** (a továbbiakban: **TOTT**). Ez lehetővé tette a társulás számára, hogy felkészültebben hajtsa végre megbízatását, különös tekintettel a TOT-partnerek koordinálására, melynek célja az EU-val folytatott párbeszéd elősegítése, a partnerség előmozdítása, valamint a tagok kollektív munkájának támogatása az EU–TOT társulás közös érdekű számos területén.

1. **Intézményi párbeszéd**

A társulás a párbeszéd három fórumát határozza meg:

A TOT–EU fórum

**A 17. TOT–EU fórumot 2019 márciusában Francia Polinéziában tartották** a TOT-ok és a tagállamok magas rangú képviselőinek részvételével, valamint Neven Mimica nemzetközi együttműködésért és fejlesztésért felelős európai biztosnak, a fórum elnökének jelenlétében.

**A 17. TOT–EU fórum következtetéseiben** az EU, a TOT-ok és a TOT-okkal kapcsolatban álló tagállamok elismerték, hogy 2019 fontos fordulópont volt a TOT-ok és az EU közötti kapcsolatok jövője szempontjából: megtárgyalták az új tengerentúli társulási határozatot, az EU 2021–2027-re szóló többéves pénzügyi keretét, a brexit folyamatát és a Cotonou utáni keretet.

A fórummal párhuzamosan a TOT-okkal kapcsolatban álló tagállamok képviselői (az előbbiek számítottak a tengerentúli területekért felelős francia miniszter részvételére), a TOT-ok küldöttségvezetői és a biztos **politikai szinten háromoldalú találkozókat tartottak** (2019. március 1.), amelyek lehetőséget nyújtottak a TOT-ok és az EU közötti 2020 utáni partnerség megvitatására. Egy technikai műhelytalálkozót is tartottak **„Regionális együttműködés révén megvalósuló fenntartható fejlődés”** címmel. Ez jó lehetőség volt annak megvitatására, hogy a TOT-ok milyen szerepet játszhatnak a szomszédságukban a regionális együttműködés megerősítésében.

Háromoldalú konzultációk (háromoldalú találkozók)

**2019-ben** (áprilisban, júliusban és októberben) Brüsszelben **három háromoldalú találkozóra került sor a Bizottság (elnök), a TOT-ok képviselői és a TOT-okkal kapcsolatban álló tagállamok között**, platformot biztosítva a párbeszédhez a lényeges információk megosztása, a közös érdekű kiemelt témákról való egyeztetés és a társulási határozat végrehajtása terén tett előrelépés nyomon követése céljából.

Partnerségi munkacsoportok

2019 júliusában rendezték meg **a környezetvédelemmel, éghajlatváltozással és fenntartható energiával** foglalkozó partnerségi munkacsoport találkozóját, melynek keretében elsősorban az EU politikáival, valamint az Oceans, a Best és a LIFE programra vonatkozó kezdeményezésekkel kapcsolatos különböző szempontokról cseréltek véleményt.

Az intézményi kereten és a különböző egyeztetéseken kívül **a TOTT** 2019-ben **három eseményt szervezett a Bizottság támogatásával**. Októberben Brüsszelben tartották a „From the Poles to the Tropics, OCT’s Blue Landscape” (A sarkköröktől a trópusokig, a TOT-ok kék tájai) elnevezésű **konferenciát,** amelynek eredményeként aláírták a **TOT-ok óceánokról szóló nyilatkozatát**, kiemelve az óceánok megőrzése, valamint társadalmi és gazdasági értékeik növelése melletti elkötelezettségüket. 2019 decemberében **a fenntartható energiáról szóló műhelytalálkozót** szerveztek. A találkozó lehetővé tette, hogy a TOT-ok energetikai szakértői és a Bizottság megvitassák ezt a közös érdekű témát. A TOT-ok ismertették a 2015-ben aláírt energiaügyi ütemterveik végrehajtása terén elért haladást. Végezetül, 2019 decemberében a TOTT **uniós programokról szóló műhelytalálkozót** szervezett, hogy megosszák az uniós programokkal és a TOT-ok finanszírozási lehetőségeivel kapcsolatos információkat.

1. **Európai Beruházási Bank**

A tengerentúli társulási határozat az Európai Beruházási Bank (EBB) által kezelt következő pénzügyi mechanizmusok révén nyújt pénzügyi támogatást a TOT-oknak a 2014–2020 közötti időszakban a 3. pénzügyi jegyzőkönyv szerint: a TOT beruházási eszköz (jelenlegi tőkeellátottság: 48,5 millió EUR), kamattámogatások és a technikai segítségnyújtás finanszírozása (5 millió EUR) és az EBB saját forrásai (legfeljebb 100 millió EUR).

Az **EBB TOT beruházási eszköze** keretében egy új műveletet írtak alá 2019 júliusában Új-Kaledónia vonatkozásában (24 millió EUR), amelynek célja a távoli területeken található vállalkozások és a nagyon kis vállalkozások hitelfelvételének finanszírozása. 2019 végén összesen 85,39 millió EUR összegű egyéb művelet volt folyamatban. Ez az összeg meghaladja az eredeti tőkeellátottság összegét, mert az alap rulírozó, és egyes visszaáramlásokból újra kölcsönöket nyújtottak.

Ami a **kamattámogatások és a technikai segítségnyújtás** pénzügyi keretét illeti, az EBB 2019-ben 4,25 millió EUR összeget írt alá a Sint Maarten repülőterével kapcsolatos művelethez (lásd lent).

Az **EBB TOT-okra elkülönített saját forrásai keretében** az EBB 2019 decemberében 44,3 millió EUR összeget írt alá Sint Maarten repülőterének hurrikán utáni újjáépítése céljából.

A fennmaradó források tekintetében a tervezett projekteket nyomon követik a rendelkezésre álló források 2020 végéig történő teljes körű felhasználása céljából.

**Előretekintés**

A 2020. év fontos fordulópont lesz a TOT-ok és az EU közötti kapcsolatok jövője szempontjából: az EU 2021–2027-re szóló többéves pénzügyi keretéhez kapcsolódóan várhatóan lezárulnak az új társulási határozatra irányuló javaslatról szóló tárgyalások, ideértve Grönlandot is. Ez az év alapvető fontosságú év lesz a Cotonou utáni keretről és a Szomszédsági, Fejlesztési és Nemzetközi Együttműködési Eszközről szóló tárgyalások szempontjából is. Emellett 2020-ban az Egyesült Királyság ki fog lépni az EU-ból, ami szintén érinti a TOT-csoportot.

Ebben az összefüggésben különösen fontos a TOT-okkal való párbeszéd megerősítése. Ezt a folyamatot a TOT-társulásnak és a TOT-oknak a technikai együttműködési eszköz keretében nyújtott folyamatos támogatás fogja alátámasztani.

Végezetül, döntő fontosságú lesz az előrelépés a fent említett két, még folyamatban lévő területi program programozása terén annak biztosítása érdekében, hogy azokat 2020 vége előtt el lehessen fogadni, és le lehessen kötni a 11. EFA keretében a TOT-ok rendelkezésére álló teljes keretösszeget.

1. A Tanács 2013/755/EU határozata az Európai Unió és a tengerentúli országok és területek társulásáról. [↑](#footnote-ref-1)
2. 2020. január 31-ig az EU tengerentúli országai és területei a következő négy uniós tagállamhoz tartoztak: Dánia, Franciaország, Egyesült Királyság és Hollandia. Az EU 25 tengerentúli országa és területe a következő volt: Anguilla, Aruba, Bermuda, Bonaire, Brit Antarktiszi Terület, Brit Indiai-óceáni Terület, Brit Virgin-szigetek, Kajmán-szigetek, Curaçao, Falkland-szigetek, Francia Polinézia, Francia Déli és Antarktiszi Területek, Grönland, Montserrat, Új-Kaledónia, Pitcairn-szigetek, Saba, Szent Ilona és a hozzátartozó területek, Saint Martin, Saint-Pierre és Miquelon, Saint-Barthélemy, St Eustatius, Déli-Georgia és Déli-Sandwich-szigetek, Turks- és Caicos-szigetek, Wallis- és Futuna-szigetek.

Az Egyesült Királyság 2020. január 31-i kilépését követően az EU-nak 13 tengerentúli országa és területe marad: Grönland (DK), Francia Polinézia (FR), Francia Déli és Antarktiszi Területek (FR), Új-Kaledónia és a hozzátartozó területek (FR), Saint Barthelemy (FR), St. Pierre és Miquelon (FR), Wallis- és Futuna-szigetek (FR), Aruba (NL), Bonaire (NL), Curaçao (NL), Saba (NL), Sint Eustatius (NL), Sint Maarten (NL). [↑](#footnote-ref-2)
3. Az Európai Unió működéséről szóló szerződés (EUMSZ) negyedik része (HL C 326., 2012.10.26., 47. o.). [↑](#footnote-ref-3)
4. HL L 210., 2013.8.6., 1. o. – Belső megállapodás az Európai Unió tagállamai kormányainak a Tanács keretében ülésező képviselői között az AKCS–EU partnerségi megállapodással összhangban a 2014–2020 közötti időtartamra szóló többéves pénzügyi keret értelmében nyújtandó európai uniós támogatás finanszírozásáról, valamint az Európai Unió működéséről szóló szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról. [↑](#footnote-ref-4)
5. Az egyrészről az Európai Unió, másrészről Grönland és a Dán Királyság közötti kapcsolatokról szóló 2014/137/EU tanácsi határozat a 2014–2020 közötti időszakra vonatkozóan 217,8 millió EUR-t különít el az Unió és Grönland közötti, a közös érdekű területeken folytatott együttműködésre. [↑](#footnote-ref-5)
6. Aruba (13,05 millió EUR) és Bonaire (3,95 millió EUR) területi programját 2019 februárjában fogadták el. [↑](#footnote-ref-6)
7. Ezzel az allokációval a B-keret egyenlege (a 2013. évi társulási határozat II. melléklete szerinti kezdeti 21,5 millió EUR támogatással) 6,45 millió EUR 2019 végén. [↑](#footnote-ref-7)
8. A Tui-Szamoa tengeralatti kábel Apia (Szamoa) és Suva (Fidzsi) között halad, szárazföldi csatlakozóállomása pedig Savai'i (Savusavu), valamint Wallis és Futuna területén található. [↑](#footnote-ref-8)